በእግረኞች ላይ ትኩረት ያደረገ የአሥር ዓመታት የመንገድ አጠቃቀም ስትራቴጂ ይፋ ተደረገ
የአዲስ አበባ ከተማ አስተዳደር መንገድና ትራንስፖርት ቢሮ በእግረኞች ላይ ትኩረት ያደረገ የአሥር ዓመታት ስትራቴጂ ይፋ አደረገ፡፡በከተማዋ የትራንስፖርት አጠቃቀም 15 በመቶ የቤት መኪና፣ 34 በመቶ የሕዝብ ትራንስፖርት እንደሆነ ያስታወቀው ቢሮው፣ 54 በመቶ የሚሆነው ነዋሪ እግረኛ ሆኖ ሳለ ያለውን የትራንስፖርት ችግር ለመቅረፍ ተግባራዊ ይደረግ የነበረው አሠራር ብዙኃኑን ያገለለ ነበር ብሏል፡፡ አዲስ ስትራቴጂ ማውጣት ያስፈለገውም የብዙኃኑን ነዋሪ ችግር ለመቅረፍ የሚያስችል አሠራር ለማምጣት መሆኑን አስታውቋል፡፡ ሞተር አልባ ትራንስፖርት በሚል የቀረበው ስትራቴጂ ለእግረኞችና ለብስክሌት ተጠቃሚዎች ምቹ መንገዶችን ማዘጋጀት ላይ ያተኮረ እንደሆነ፣ ምክትል ከንቲባው ሰለሞን ኪዳኔ (ዶ/ር) ገልጸዋል፡፡ 600 ኪሎ ሜትር የሚሸፍኑ ነባርና አዳዲስ መንገዶች ጥራት ያላቸው የእግረኛ መንገዶችን፣ ደኅንነታቸው የተጠበቁ ማቋረጫዎችንና በቂ የመንገድ ዳር መብራቶችን እንዲያካትቱ ማድረግ፣ እንዲሁም ሁሉም ትምህርት ቤቶች ደኅንታቸው የተጠበቀ የእግረኛ መንገዶች እንዲኖራቸው ማስቻል የስትራቴጂው አካል መሆኑ ተገልጿል፡፡ ከፍተኛ የእግረኛ እንቅስቃሴዎች ባሉባቸው እንደ መገናኛ፣ መርካቶ፣ ፒያሳና ቸርችል ጎዳና ባሉ ሥፍራዎች ደረጃቸውን የጠበቁ የእግረኛ መንገዶች፣ የእግረኛ ማቋረጫዎችና የሕዝብ መገልገያ ቦታዎችም ይለማሉ ተብሏል፡፡ የአየር ንብረት ለውጥን አገናዝቦ እንደተዘጋጀ የተነገረለት ስትራቴጂው ሞተር አልባ ትራንስፖርትን በማስፋፋት ረገድ የብስክሌት ተጠቃሚዎችን ቁጥር ለማብዛት ታቅዶበታል፡፡ ለብስክሌት ተጠቃሚዎች የተመቻቸ 200 ኪሎ ሜትር መንገድ እንደሚዘጋጅ ተጠቁሟል፡፡ በከተማዋ ብስክሌት የመጠቀም ባህል ለማሳደግም፣ ማኅበረሰቡ በጋራ የሚጠቀምባቸውን አሥር ሺሕ ብስክሌቶች ለማቅረብ ዕቅድ መያዙ ታውቋል፡፡‹‹የብስክሌቶቹን ቁጥር በአሥር ዓመታት ውስጥ አሥር ሺሕ ለማድረስ የታቀደ ቢሆንም፣ ከዚህ ቀደም ከጤና ጥበቃ ሚኒስቴር 6,000 ብስክሌቶች በስጦታ ስለተረከብን ቀሪውን ማሟላት ቀላል ነው፤›› ብለዋል ምክትል ከንቲባው፡፡ ቀሪዎቹን 4,000 ብስክሌቶች ለመግዛትም እንቅስቃሴ መጀመሩን ጠቁመዋል፡፡  የ100 ኪሎ ሜትር የአረንጓዴ መንገድ ኔትወርክ እንደሚሠራም በሰነዱ ተካቷል፡፡ስትራቴጂው የኮንዶሚኒም ፕሮጀክቶች፣ የተጠጋጉ የቤት ንድፎችና የሞተር አልባ ትራንስፖርት ተደራሽነትን ያማከለ የሕዝብ ትራንስፖርት ኮሪደሮችን እንዲያካትትም ያስገድዳል፡፡ በስትራቴጂው ሌሎችም የእግረኞች እንቅስቃሴን ምቹ የሚያደርጉ ዕቅዶች ተካተዋል፡፡   